राजस्थान के अलवर में 7 महीने की बच्ची के साथ दुष्कर्म के मामले में दोषी को फांसी की सजा सुनाई गई है। पॉक्सो एक्ट के तहत राजस्थान में ये पहला मामला है, जिसमें दूधमुंही बच्ची के साथ दुष्कर्म के आरोपी पिंटू ठाकुर (19 वर्ष) को अदालत में फांसी की सजा सुनाई है। महज 73 दिन में फैसला सुनाते हुए जज जगेंद्र अग्रवाल ने कहा कि जो सिर्फ हंसना और रोना ही जानती है, उसके साथ ऐसा घिनोना कृत्य मानवता को शर्मसार करने वाला है। जब वह सोचने समझने में सक्षम होगी तो उसे महसूस होगा कि धरती पर जन्म लेना उसके लिए अभिशाप था। यदि कारावास की सजा भी दी गई तो गलत संदेश जाएगा, इसलिए मात्र मृत्युदंड ही न्यायोचित है। उम्मीद है कि ऐसे फैसलों से देश में छोटी बच्चियों के साथ हो रहे ऐसे मामलों पर लगाम लग सकेगी।